Veriga s hitro hrano Kentucky Fried Chicken (KFC), znana po ocvrtem piščancu, bo v soboto ob 10. uri v Dobrenju, kjer so opremili prvo restavracijo v Sloveniji, končno odprla vrata. Po tem, ko so zaradi tehničnih težav morali za 22. decembra načrtovano otvoritev prestaviti, neuradno naj bi jim otvoritev zagodla počena cev.

Regionalni direktor blagovne znamke KFC Juhasz Nandor je ob tem povedal: "Po originalnem receptu pričnemo kuhati to soboto, ravno v tem prazničnem, decembrskem obdobju. Navdušeni smo, da bomo postregli prve Classic košare v Sloveniji."

Restavracija stoji na lokaciji v Občini Pesnica pri Mariboru, na avtocestnem počivališču Dobrenje vzhod, na odseku Šentilj – Maribor v bližini meje z Avstrijo. KFC bo tudi vsakemu gospodinjstvu v omenjeni občini poslal kupon za brezplačno jed, s tem pa želijo spodbuditi občane in širšo lokalno skupnost k podpori pri preimenovanju lokalne ceste v KFC1.

KFC-ju cesto v obliki kure

Po prvotnem predlogu za preimenovanje avtoceste A1 v KFC1 se je oglasil tudi mobilni operater A1 Slovenija. Matevž Šmalc, vodja blagovne znamke A1, je zapisal, da pot med Šentiljem in Koprom že nosi primerno ime – avtocesta A1 ter da so našli drugo pot, ki bi združevala Slovence, a še nima ustreznega imena. "Smo izjemno ponosni, da delimo ime z eno izmed najbolj prometnih in povezovalnih cest v državi. Novih, še neodkritih poti je v Sloveniji še kar nekaj in našli smo takšno, ki preko vaških cest in mestnih avenij objema celotno Slovenijo. Pot v obliki kokoši bi bila za ponudnika piščančje prehrane še prav posebej primerna," je prepričan Šmalc.